ЗАМАНА - Кьиматчертазибадра кьиматчебси\n30 сентября, 2021. Четверг 11:09\nМугIяллим. Сецад мягIна бухIнабуцилил ил девли. ­Гьарил ­адамлис ил декIарси рангличилсили бетарар. ­Къугъали ихтилатикIес балуси, халаси сабурличилси, мурхьти ­багьудлумачилси адам мугIяллим ветарар. МугIяллимла санигIят хIурматла ва дебали ­тамашаласи саби. Илини дурхIни ­халатала гIямрулизи абацIахъес кумекбиру, илди хIурматбирутили, ­дигичебтили, рухIлашал ­давлачебтили бяркъес хIяракат дакIубиру.\nМугIяллимла санигIят инсаниятличил барх акIубси саби викIалра, хатIа бетхIерар. БегIлара цаибти санигIятуни дакIудухъунхIейчирад, касибти устадеш ва багьудлуми ­нас­лубачирад-наслубачи диахъули, ишбархIира пайдаладирули сари.\nМугIяллимла дебали къиянси, халати жавабкардеш ­дихуси санигIят саби. Илини пасихIси, санигIятлис марси, бархьдеш ­дигахъуси виахъес тIалаббирули саби.\nМугIяллимли дурхIнала хIурмат сархни дебали мягIничебси масъала саби. Ил секьяйда сархес вирара? МугIяллим вегIла ­баркьудиличи ва дурхIначи дигичевсили виэс гIягIнибиркур, ­илкьяйдали илис мурхьти багьудлумачилси, санигIят ункъли ­бяркъурси, даим гьалавяхI вашусили виэсра чебиркур. ДурхIни багьудлумачи бегIбарес илцад-декIарли гьамадси баркьуди ахIен. МугIяллимла кьиматчебдеш сай багьудлумачилси виънилизибцун ахIенну, сунени кабирхьуси дарс дурхIнази иргъахънилизиб саби.\nМугIяллимла санигIят — мурадличи биути, цархIилти ­багьудлумачи бегIбарес бажардибиркути, илдази устадеш гIерасахъес бирути адамтани биркIуси санигIят саби. ДурхIни чихъти адаб-хIяяла къиликъуначилти бетаахъес багьандан, мугIяллимли гьар бархIи халаси къайгъи дакIубируси саби.\nХIурматчевси, пикриикIес балуси адам вяркъни ва ­багьудиличил вегIварни мугIяллимла бекIлибиубсигъуна ­мурад саби ва гьаннала жамигIят гьалабяхI башнилизиб ил ­цаибил шартIли бетарули саби. Россияла челябкьла, илала ­сархибдешуни багьудичебти адамтазибад, илди ахъанайтачи баэс гьуцIбикIнилизибад дигахъути сари.\nЧесабиуси санигIятлашалси байрамличил бархбасахъи, ­лебилра мугIяллимти уркIи-уркIилабад мубаракбарес дигулра. ХIушаб къаркъаван чIумаси арадеш, кахIедурхути цIакьани, уркIила малхIямдеш, илкьяйдали белчIудиличи гъирачебти дурхIни, хIушала бузерилизир сархибдешуни дулгулра.